โรงเรียนพระหฤทัยคอนแวนต์

ประวัติโรงเรียน

เป็นโรงเรียนแห่งแรกของคณะภคินีพระหฤทัยของพระเยซูเจ้าแห่งกรุงเทพฯ  ก่อตั้งโดยอธิการิณีเซราฟิน เดอมารี ในวันที่ 28 กุมภาพันธ์ พ.ศ. 2477  ในระยะแรกจะสอนระดับประถมศึกษาปีที่ 1 - 4 เท่านั้น ตอนนั้นใช้อาคารที่พักของซิสเตอร์เป็นอาคารเรียน ปีพ.ศ. 2494 โรงเรียนได้รับการรับรองวิทยฐานะเทียบเท่าโรงเรียนรัฐบาล ต่อมาในปีพ.ศ. 2501 มีการสร้างอาคารเรียนขนาด 8x88 เมตรขึ้นเป็นอาคารเรียนหลังแรก ซึ่งต่อมาได้มีการรื้อถอนไปและสร้างอาคารสิรินเทพขึ้นแทน  ในปีพ.ศ. 2508 ได้มีการสร้างอาคารเรียน 4 ชั้นชื่อ ตึกดวงหทัยนิรมล และตึกพระแม่เจ้าแห่งสันติภาพขึ้น
ปีพ.ศ. 2518 มีการเปิดสอนหลักสูตรอนุบาลขึ้นเป็นครั้งแรก โดนใช้อาคารเรียนเป็นเรือนไม้ทรงปั้นหยา 2 ชั้นเป็นอาคารเรียน

เพลงมาร์ชพระหฤทัย

(คำร้อง/ทำนอง พันจ่าอากาศเอก มนัส ปิติศานต์ )
.....................................................................
เป็นศิษย์รุ่น 1 ของพระเจนดุริยางค์ ผู้ประพันธ์เพลงชาติไทย ขณะท่านศึกษาอยู่ที่โรงเรียนดุริยางค์ทหารอากาศ
พันจ่าอากาศเอก มนัส  ปิติสานต์ ประพันธ์เพลงมาร์ชพระหฤทัย ในปี พ.ศ.2518 ในยุคที่เพลงประกอบละคร พิภพมัจจุราช กำลังโด่งดัง )
......................................................................
โรงเรียนพระหฤทัยคอนแวนต์เรานี่         นามนี้เป็นนามที่พวกเราภูมิใจ
การเรียนดีทั้งมีระเบียบวินัย                    นักเรียนพระหฤทัยมั่นคงสามัคคี
พวกเราขอกล่าวคำปฏิญาน                   ไว้ว่าจะรักษาและกระทำคุณงามความดี

(*)เราจะเป็นนักเรียนเด่นและดี           เกียรติระบือไปทุกที่ ..พระหฤทัย...

คำขวัญงามเด่นหรู                                ริเริ่มรอบรู้ นำทางสู่หลักชัย
วิชาการครูอาจารย์สอนให้                     พระคุณยิ่งใหญ่ เหลือคณา
หฤทัยดังน้องพี่                                   เรานี้สีเลือดเดียวกัน
ต่างเป็นศิษย์ ร่วมสถาบัน                       รักสถาบัน พระหฤทัยคอนแวนต์

(*)คำร้อง พ.ศ.2518   แก้ไข พ.ศ.2540

.........................................................................
การปรับปรุงคำร้อง เกิดขึ้นเมื่อครั้งสถาปนาโรงเรียนพระหฤทัยคอนแวนต์ ครบรอบ 60 ปี  มีการบันทึกเทปแก้วการเวกเพื่อใช้ในวันสถาปนา  เพื่อให้คำร้องสอดคล้องกับดนตรี จึงมีการปรับ 2 วรรค คำร้องดังนี
1.เราจะเป็นนักเรียนเด่นและดี                ปรับเป็น            เราจะเป็นนักเรียน/เรียน/เด่นและดี    
2.เกียรติระบือไปทุกที่ ..พระหฤทัย...      ปรับเป็น             เกียรติระบือ/ลือ/ไปทุกที่ ..พระหฤทัย...

ประวัติ มนัส  ปิติสานต์

มนัส ปิติสานต์  เกิด 1 กรกฎาคม พ.ศ.2471 เป็นนักดนตรี และนักแต่งเพลง ที่มีชื่อเสียง เกิดที่อำเภอบางบัวทอง จังหวัดนนทบุรี เป็นบุตรของนายมูล และนางจำเริญ ปิติสานต์ บิดารับราชการจึงติดตามบิดามาเรียนหนังสือที่อำเภอพระประแดง จังหวัดสมุทรปราการ แล้วย้ายมาเรียนต่อชั้นมัธยมที่โรงเรียนเนติศึกษา ย่านราชวัตร จนกระทั่งเกิดสงครามโลกครั้งที่สอง ได้ย้ายไปเรียนที่กองดุริยางค์ทหารอากาศ เป็นลูกศิษย์ของพระเจนดุริยางค์ รุ่นเดียวกับสง่า อารัมภีร ปรีชา เมตไตรย์ และชลหมู่ ชลานุเคราะห์ และเข้ารับราชการ เป็นนักดนตรีของกองดุริยางค์ทหารอากาศ ตั้งแต่ปี พ.ศ. 2486 จนเกษียณอายุราชการ
มนัส ปิติสานต์ มีโอกาสได้ร่วมงานกับสง่า อารัมภีร และปรีชา เมตไตรย์ เล่นดนตรี และแต่งเพลงร้อง เพลงละครเวที ให้กับคณะศิวารมณ์ของหม่อมหลวงทรงสอางค์ ฑิฆัมพร ต่อมาทั้งสามท่านได้ร่วมกันก่อตั้งวงดนตรีกระชับมิตร ในปี พ.ศ. 2520
ครูมนัส ปิติสานต์ มีผลงานแต่งเพลงที่มีชื่อเสียงเช่น เพลง "เสน่หา" (แต่งเมื่อ พ.ศ. 2507 ขับร้องโดยสุเทพ วงศ์กำแหง เมื่อ พ.ศ. 2509) "เหมือนคนละฟากฟ้า" (แต่งเมื่อ พ.ศ. 2503 คำร้องโดย จงรัก จันทร์คณา ขับร้องโดยธานินทร์ อินทรเทพ เมื่อ พ.ศ. 2506) "ระฆังใจ" "คืนนั้น" "ไม่มีเสียงเรียกจากใจ" "เพื่อเธอที่รัก" "เปลวไฟรัก"
ผลงานเพลงของครูมนัส ที่เป็นเพลงประกอบละครโทรทัศน์ ที่มีชื่อเสียง ได้แก่เพลง "พิภพมัจจุราช" (ชับร้องโดย วิเชียร ภู่โชติ ) "คืนคำรัก" "หุ่นไล่กา" "เพื่อเธอที่รัก" "ปอบผีฟ้า" "แม่นาคพระโขนง" "สิงหไกรภพ" "สี่ยอดกุมาร" "เสน่หาอาลัย" "ฝนรักฝนเศร้า" "เธอก็รู้" "ดาวพระศุกร์"
ผลงานเพลง "เหมือนคนละฟากฟ้า" ที่ครูมนัสแต่งทำนอง (คำร้องโดย จงรัก จันทร์คณา) ขับร้องโดยธานินทร์ อินทรเทพ ได้รับรางวัลแผ่นเสียงทองคำพระราชทาน ครั้งที่ 1 ประเภทนักร้องชายชนะเลิศ เพลงไทยสากล ประเภท ก ประจำปี พ.ศ. 2507
และยังได้เป็นผู้แต่ง เพลง มาร์ชศรีสุวิช ให้กับโรงเรียนศรีสุวิช และเพลงมาร์ชพระหฤทัย ให้กับโรงเรียนพระหฤทัยคอนแวนต์ อีกด้วย